Jahnátek, Ľubomír, minister pôdohospodárstva a rozvoja vidieka SR (2013-01-30):
Dobré ráno. Vážené panie poslankyne, páni poslanci, vláda Slovenskej republiky v súlade s Plánom legislatívnych úloh vlády Slovenskej republiky na rok 2012 uznesením č. 625 zo 14. novembra 2012 schválila návrh zákona o pozemkových spoločenstvách a zároveň uložila ministrovi pôdohospodárstva a rozvoja vidieka uviesť vládny návrh zákona v Národnej rade Slovenskej republiky. Pri príprave návrhu sa vychádzalo z doterajších praktických skúseností pri obnove, vzniku a činnosti pozemkových spoločenstiev založených podľa zákona č. 181/1995 Z. z. o pozemkových spoločenstvách v znení neskorších predpisov, z činnosti orgánov pozemkových spoločenstiev, skúseností orgánov štátnej správy, ale aj zástupcov neštátneho sektora vlastníkov lesov, takisto podnetov organizácií pozemkových spoločenstiev a odbornej verejnosti, ako aj nedodržiavania zákona č. 181/1995 Z. z. o pozemkových spoločenstvách v znení neskorších predpisov. Nevyhnutnosť nahradiť doteraz platný zákon č. 181/1995 Z. z. o pozemkových spoločenstvách v znení neskorších predpisov novým zákonom vyvolali predovšetkým tieto nedostatky: nesprávne vydávanie majetku pôvodným vlastníkom a pozemkovým spoločenstvám, ktoré vznikli transformáciou bývalých spoločenstvových útvarov, najmä urbariátov, komposesorátov a podobných právnych útvarov, mnohé pozemkové spoločenstvá boli vytvorené za účelom vydania majetku v ucelených lesných častiach, a ich doterajšia existencia bez povinného prispôsobenia právnych pomerov zákonu č. 181/1995 Z. z. o pozemkových spoločenstvách v znení neskorších predpisov, ďalej, nejednoznačné chápanie uplatňovania niektorých ustanovení platného zákona, absencia sankcií za porušovanie povinnosti podľa zákona č. 181/1995 Z. z. Vypracovanie návrhu nového zákona o pozemkových spoločenstvách je odôvodnené i skutočnosťou, že cieľom pôvodného zákona bolo predovšetkým preklenúť obdobie hľadania vlastných mechanizmov chodu pozemkových spoločenstiev, usporiadať ich vzťahy k štátu, usporiadať vzťahy vnútri spoločenstiev, podporiť sceľovanie pozemkov a pôsobiť proti ich ďalšiemu drobeniu a naznačiť možnosti realizovania podnikateľských zámerov v nadväznosti na existujúci právny poriadok. Tieto problémy sa počas účinnosti tohto zákona vyvinuli natoľko, že si vyžiadali novú právnu úpravu. V porovnaní s úpravou v dnes platnom zákone sa v návrhu zákona upravuje predovšetkým vznik a postavenie nového typu pozemkového spoločenstva založeného vlastníkmi lesných a poľnohospodárskych nehnuteľností, v ktorom nevznikne spoločná nehnuteľnosť, ale vlastníci jednotlivých pozemkov sa spoja s cieľom spoločného racionálneho obhospodarovania svojich pozemkov. V návrhu zákona sa ďalej ustanovujú podmienky, za ktorých možno rozdeliť spoločnú nehnuteľnosť najmä na účely prevodu vlastníctva oddelenej časti spoločnej nehnuteľnosti. Spôsob podpisovania zmluvy o prevode vlastníctva oddelenej časti spoločnej nehnuteľnosti je upravený tak, že podpisy všetkých účastníkov zmluvy nemusia byť na jednej listine. Podrobnejšie sa v návrhu zákona upravuje postavenie Slovenského pozemkového fondu, ktorý vykonáva na účely tohto zákona práva člena spoločenstva v záujme ochrany a výkonu vlastníckych práv a výkonu povinností vyplývajúcich z vlastníctva podielov spoločnej nehnuteľnosti vo vlastníctve štátu a vo vlastníctve takzvaných neznámych vlastníkov. Z toho istého dôvodu má fond konať za týchto vlastníkov podielov spoločnej nehnuteľnosti pred súdom a pred orgánmi verejnej správy. Návrhom zákona sa zavádza možnosť predaja podielov spoločnej nehnuteľnosti vo vlastníctve štátu ostatným vlastníkom podielov spoločnej nehnuteľnosti. V návrhu zákona sa upravuje i ukladanie sankcií za porušenie povinností podľa tohto zákona, čo má zabezpečiť dodržiavanie jeho ustanovení a zamedziť vzniku neprehľadných situácií, ktoré vznikli a vznikajú za účinnosti dnes platného zákona č. 181/1995 Z. z. Na konanie o registrácii spoločenstiev v registri pozemkových spoločenstiev a konanie o zápise zmien registrovaných údajov vrátane zápisu zrušenia spoločenstva a konanie o ukladaní pokút bude sa na ne subsidiárne vzťahovať právny poriadok. Zákon ukladá povinnosť transformovať pozemkové spoločenstvá bez právnej subjektivity na spoločenstvá s právnou subjektivitou. Doterajšie skúsenosti s existenciou spoločenstiev bez právnej subjektivity pri chýbajúcich ustanoveniach a orgánoch spoločenstva vrátane poskytovania podpory zo štrukturálnych fondov len pre pozemkové spoločenstvá s právnou subjektivitou preukazujú, že existencia pozemkových spoločenstiev bez právnej subjektivity sa javí v súčasnosti ako neopodstatnená. Mnohé spoločenstvá bez právnej subjektivity pritom paradoxne vystupujú a konajú ako spoločenstvá s právnou subjektivitou. Rieši sa aj problematika pozemkových spoločenstiev založených ako občianske združenia podľa zákona č. 83/1990 Zb. o združovaní občanov v znení neskorších predpisov, ktoré mali podľa zákona č. 181/1995 Z. z. povinnosť prispôsobiť svoje právne pomery tomuto pôvodnému zákonu ešte v roku 1996, majú túto povinnosť i podľa predkladaného návrhu zákona. Keďže Ministerstvo vnútra Slovenskej republiky tieto občianske združenia, ktoré nesplnili povinnosť prispôsobiť svoje právne pomery platnému zákonu, nevyradilo z registra občianskych združení, odovzdá ich dokumentáciu Ministerstvu pôdohospodárstva a rozvoja vidieka Slovenskej republiky. Vážený pán predseda, vážené panie poslankyne, páni poslanci, vzhľadom na uvedené dovoľujem si vás požiadať o prerokovanie návrhu zákona a o vyjadrenie súhlasu s ním. Ďakujem za pozornosť.